
<שימוש בתקציב ההתאמות לשנת 2018 (תוספת לקצבת הנכות הכללית)>
<היו"ר משה גפני:>
אני מחדש את הישיבה. חבר הכנסת מיקי רוזנטל, הצעה לסדר בבקשה. 
<מיקי רוזנטל (המחנה הציוני):>
אתמול בערב נחתו במיילים שלנו סוגיות ההתאמות. אני רוצה להגיד שלושה דברים: אחד – זאת ממשלה עבריינית, כהרגלה, כי בחוק התקציב לשנים 2018-2017 שאנחנו אישרנו, כתוב בסעיף 3(ג): הממשלה תביא לאישור ועדת הכספים של הכנסת, לא יאוחר מיום כ"ב בכסלו התשע"ח (10 בדצמבר 2017), את הצעת הממשלה לשימוש בתקציב ההתאמות ולהקצאתו – והיא לא עשתה כן. אם הממשלה מצפצפת על החוק, מה היא מצפה מהאזרחים שיעשו? אדוני, אם לא היה מדובר בכספים של נכים, אני הייתי מפוצץ את הישיבה והייתי פונה לייעוץ המשפטי של הכנסת ולא יודע מה הייתי עושה. זה פשוט לא יתכן – לא יתכן. 
דבר נוסף, שהוא חצוף שבעתיים, כי בכל העברה אנחנו מבקשים את החומר לפני, הרי התאמה יותר מהעבר, אני לא מדבר עוד על הסכומים פה שהם מיליארדים, ולא מביאים לנו את החומר בזמן – לא לפני, לא אכפת בוועדת הכספים אם אין איזה חותמת גומי. 
אני מציע לאדוני שבפרוטוקול ייאמר שזה נעשה באופן חד-פעמי, כי כאמור אנחנו לא רוצים לעכב את הכספים של הנכים. 
אני מציע להעביר רק את הכספים של הנכים ובשום אופן לא להעביר את כל הסעיפים פה, רק את הכסף של הנכים, כי בסוף צריך לרסן גם את אגף תקציבים. אם לא היה מדובר בכסף הקונקרטי הזה – וגם הכסף האחר הוא למטרות חשובות, אבל אם לא היה מדובר בכסף של הנכים – אני לא הייתי נותן להעביר את זה פה, הייתי עושה מהומת אלוהים. אני מקווה שאדוני גם ינזוף בהם וגם יודיע להם שהדבר הזה לא יישנה, כי אחרת אנחנו עושים צחוק מעצמנו ומהחוק. 
<אילן גילאון (מרצ):>
קודם כל, איך המערכון של הגשש אומר? הרי תקציב ההתאמות היה צריך להיות 3.5 וחסרים 300 מיליון שקלים – זה אל"ף. 
בי"ת, התקציב שהובטח לנכים זה 2125, זה מה שדובר בפרק של העניין שאנחנו לא הסכמנו לו, פה על כמה? על 1.25, איך ההפרש? זאת אומרת, זה רבע מתוך 4.2, הפרוצדורה הזאת מטריפה את הדעת. 
<מיקי לוי (יש עתיד):>
יש לי שאלות לאנשי האוצר. 
<היו"ר משה גפני:>
אם אתה בשלב של שאלות, אנחנו בשלב של הצעות לסדר. על פי הסעיף של תקציב ההתאמות, בתקציב  דו-שנתי, במעבר בין תקציב 2017 לתקציב 2018, היה צריך להתאים דברים שהתגלו במעבר הזה והיה צריך לדבר עם הוועדה, עם יושב ראש הוועדה. היה צריך לדבר עם האנשים, מה הולכים לעשות עם תקציב ההתאמות. אתי לא דיבר אף אחד. 
אני קיבלתי את הנושא הזה עכשיו ממש ביום האחרון. אני חושב שבאגף התקציבים סבורים שבסוף בסוף בסוף אני מאשר הכול, בסוף אני מאשר. אני יכול לדבר, אבל בסוף אני מאשר. זאת שערורייה שאין כדוגמתה. ב-11 לחודש זה היה מוכן, למה לא הבאתם לנו את זה? למה לא אמרתם לנו שזה מה שאתם הולכים לעשות? למה אני צריך לעמוד מול חברים בוועדה, ששומעים בקולי בסוף ומצביעים אתי? למה אתם מעמידים אותי פעם אחר פעם אחר פעם במצב הזה? לאיזה צורך? למה לא אמרתם לי שזה מה שאתם הולכים להביא? אולי היו לי השגות? אולי הייתי אומר שבדיונים בוועדה ב-2017 צריך לעשות התאמות אחרות? ואני אומר כל הזמן לחברים: יהיה סעיף התאמות, נתקן. 
אני לא מקבל את הדבר הזה. אני גם לא מקבל שבסופו של דבר הנכים הם בראש מעייננו ואנחנו לא נעשה שום דבר שיפגע בהם. אז אם הממשלה רוצה להביא את זה היום, אנחנו נאשר את הנכים. 

<מיקי רוזנטל (המחנה הציוני):>
ורק את הנכים. 
<היו"ר משה גפני:>
ורק את הנכים. 

<מיקי רוזנטל (המחנה הציוני):>
מצוין אדוני, כל הכבוד, אני מצדיע לך.  
<נדב שיינברגר:>
נמשוך הכול. 

<מיקי רוזנטל (המחנה הציוני):>
תמשכו – מה, אתם מאיימים עלינו? הזמן שלכם אזל - אזל. 
<היו"ר משה גפני:>
נדב, אתה צריך להיות אתי, אני אגיד לך למה אתה צריך להיות אתי – בגלל שאני משרת אתכם פה בוועדה, ואתם לא יכולים לבזות אותי פעם אחר פעם. אתה לא צריך אלי לדבר כך, מה זה הדבר הזה? אני יושב ראש הוועדה? אני פעם הפרעתי לכם? לא עזרתי? למה אתם לא אומרים לי את זה? למה לא ב-11 לחודש? למה? בבקשה, תסבירו מה אתם מבקשים. 
<איליה כץ:>
כבוד הוועדה, מה שמונח פה בפני הוועדה זה למעשה הצעת ממשלה לחלוקת תקציב ההתאמות בסך 3.2 מיליארד שקל. כמו שנאמר פה, תקציב ההתאמות זה מנגנון שנקבע בהתאם לסעיף 3(ג) לחוק התקציב לשנים 17' ו-18'. זה מנגנון שהוא מעבר למנגנון הפניות הרגיל. 

<מיקי רוזנטל (המחנה הציוני):>
למה לא הבאתם את זה בזמן?

<איליה כץ:>
אני עונה על הכול. ההצעה פה – ככל שהיא תאושר על ידי הוועדה, היא לא מחליפה פנייה תקציבית. 
<קארין אלהרר (יש עתיד):>
אז מה המטרה שלה?

<איליה כץ:>
למעשה, ככל שהוועדה תאשר את השימושים שמופיעים פה, מבחינת הממשלה זה אומר שניתן להמשיך בפרוצדורות הממשלתיות לטובת קידום הנושאים המופיעים בהחלטה, בין היתר להתקדם בחקיקה ככל שנדרש או באמצעות קידום של קולות קוראים וכו', ולאחר מכן, לאחר שכל אחת מהפרוצדורות יקרו, גם תבוא פנייה תקציבית לוועדה, בהתאם לחוק יסודות התקציב, בהתאם לכל הנהלים של הוועדה, לרבות זמן שנדרש להניח את הפנייה התקציבית לפני שחברי הכנסת מצביעים עליה, דברי הסבר, היסטוריה תקציבית, בהתאם לכל הנהלים. 

<קארין אלהרר (יש עתיד):>
חקיקה חדשה, לא ידעתם עליה?

<מיקי רוזנטל (המחנה הציוני):>
אז בשביל מה באתם היום, אם אתם לא צריכים אותנו? אם אתם לא צריכים, למה באתם?

<קארין אלהרר (יש עתיד):>
לא, הוא אומר - - -

<מיקי רוזנטל (המחנה הציוני):>
לא, הוא אומר כשתהיה התאמה תקציבית, נבוא אליכם וניתן לכם הסבר – בהעברה תקציבית; בהתאמה הוא לא צריך אותנו. אז לא צריך, לך הביתה. 

<קארין אלהרר (יש עתיד):>
לא, הוא לא אומר את זה. 

<היו"ר משה גפני:>
לא, הוא לא אמר את זה. איליה בבקשה תסביר. 

<איליה כץ:>
חבר הכנסת רוזנטל, להפך, המצב הוא בדיוק הפוך. הממשלה לא רשאית להתחייב על תקציב ההתאמות, לפני שיש אישור של ועדת הכספים. 

<קארין אלהרר (יש עתיד):>
אבל איליה, לא ראיתם שהוא הגיע קודם? אדוני היושב ראש, הם עושים צחוק מהעבודה?

<מיקי רוזנטל (המחנה הציוני):>
המחוקק קבע לכם תאריך. 

<איליה כץ:>
הממשלה לא רשאית להתחייב על תקציב ההתאמות, לפני שיש אישור של ועדת הכספים. 

<שגית אפיק:>
ברור, זה החוק. 

<איליה כץ:>
זה החוק. 

<מיקי רוזנטל (המחנה הציוני):>
מה אתה אומר? אני שואל אותך למה לא עמדת בחוק, ואתה מספר לי את זה?

<אילן גילאון (מרצ):>
Yes minister זה נקרא. 
<מיקי רוזנטל (המחנה הציוני):>
יש לי הרבה בעיות, אבל בעיות בהבנת הנשמע לא היו לי אף פעם. 

<איליה כץ:>
אני אנסה להמשיך להסביר. בתאריך המקורי, ב-10 בדצמבר, שבו היינו צריכים לבוא ולהביא את תקציב ההתאמות, אכן הממשלה לא עמדה. 

<דוד ביטן (הליכוד):>
נגיד שלא עמדו, מה הבעיה? היתה סנקציה. 
<מיקי רוזנטל (המחנה הציוני):>
אין שום בעיה, הכול בסדר - - -

<שגית אפיק:>
לא בטוח שהיא יכולה להביא. 

<מיקי רוזנטל (המחנה הציוני):>
התשובה היא שאם אני עכשיו אפנה ליועץ המשפטי לממשלה, לא בטוח שאתם זכאים בכלל להביא את זה, אבל אני רוצה להעביר את הכסף הזה.  

<אילן גילאון (מרצ):>
הוא עצמו התלונן על כך. דוד, לך בעצמך היו טענות על זה. היו לו טענות על זה. 

<מיקי רוזנטל (המחנה הציוני):>
אני לא בטוח שהם רשאים להביא את זה עכשיו. 

<שגית אפיק:>
החוק אומר: הממשלה תביא לאישור ועדת הכספים לא יאוחר מיום 10 בדצמבר את הצעת הממשלה לשימוש בתקציב ההתאמות. מעבר לבעיות הנוספות, לא בטוח שאם חלף המועד, היא אולי לא יכולה להביא יותר את תקציב ההתאמות, אני לא יודעת.  

<מיקי רוזנטל (המחנה הציוני):>
אתה רוצה שאנחנו נפנה עכשיו ליועץ המשפטי לממשלה ונשאל אותו? שנתקע את הכספים לנכים? מה, אתה עוד מגן עליהם? דוד, זה לא בסדר. 

<דוד ביטן (הליכוד):>
לא מגן עליהם, אני רק שואל. 

<מיקי רוזנטל (המחנה הציוני):>
הם לא עומדים בחוק, ואנחנו עוד לא בסדר?

<דוד ביטן (הליכוד):>
אני לא מגן על אף אחד. 

<שגית אפיק:>
אסי, תתייחס גם לזה שפרסמתם תזכיר, שאתם מבקשים בו לתקן את המועד 10 בדצמבר ל-29 במרץ. פרסמתם תזכיר בעקבות – בין היתר זאת היתה התשובה שנתתם לנו, כשאנחנו פנינו בסמוך ל-10 בדצמבר, למה אתם לא מביאים את תקציב ההתאמות. השבתם לנו, שאתם מפרסמים תזכיר, ואכן פרסמתם תזכיר כזה, שתקציב ההתאמות יובא ב-29 במרץ. 

<אסי מסינג:>
לא, לא ב-29, בוא נדייק, עד ה-29. 

<שגית אפיק:>
לא יאוחר מיום. 
<אסי מסינג:>
נכון. 
<שגית אפיק:>
התזכיר לא קודם. 

<אסי מסינג:>
התזכיר קודם, הוא אושר בממשלה.

<שגית אפיק:>
הוא לא אושר לקריאה ראשונה, הוא לא אושר לחקיקה. 

<אסי מסינג:>
הוא אושר בממשלה והוא אושר בוועדת השרים בשבוע האחרון, והוא חלק מן החקיקה שאנחנו נניח בכנסת. 
<שגית אפיק:>
כחלק מחוק ההסדרים?

<אסי מסינג:>
כן. 
<מיקי לוי (יש עתיד):>
אז הוא קשור להתארגנות הכלכלית?

<אסי מסינג:>
המועד האחרון שנקבע בחקיקה לתקציב ההתאמות, כזכור, נקבע בטרם היתה ידיעה בכלל שממשלת ישראל ביקשה להכין את תקציב המדינה לשנת 2019 במועדים – בהינתן המצב הזה, שיש דיוני תקציב ותקציב ההתאמות הוא משול לדיוני תקציב, אמנם בקטן אבל הוא בכל זאת דומה במהותו לתקציב, חלוקה של מה שנשאר מתקרת הרזרבה הקיימת שהיתה של 3.5 נותר 3.2, 300 מיליון שקל נוצלו לצורך מימוש הפרשים שהיו בתחזית. 
<היו"ר משה גפני:>
לא הבנתי את זה, מה זה ה-300 מיליון? 

<אסי מסינג:>
הרזרבה לפי החוק עומדת על 3.5, בהתאם למנגנון שקבוע בחוק – אותם 3.5 נועדו בין היתר גם לענות על דרישות פיסקליות. אותו דוח הפרשים שהוגש גם בפני חברי הוועדה ממזמן והוגש במועד, במסגרתו וכתוצאה ממנו נגרעו 300 מיליון שקל מאותם 3.5 מיליארד שקל לצורך עמידה בדרישות הפיסקליות לשנת 2018. 

<היו"ר משה גפני:>
של מה?

<איליה כץ:>
זה בעיקר תקציבים לניצולי שואה בעקבות הערכת חסר שהיתה לגבי - - -
<היו"ר משה גפני:>
אתם לא מביאים את זה אלינו? אתם עושים את זה לבד? 

<אסי מסינג:>
הדוח הוגש בהתאם למנגנון הקיים בחוק. 
<היו"ר משה גפני:>
אתם הבאתם לנו?

<אסי מסינג:>
כן. 

<היו"ר משה גפני:>
טוב נו, אין מה להתייחס, בסדר. 

<שגית אפיק:>
זה לא דורש אישור ועדה, אבל ה-300 מיליון דורשים אישור ועדה. 

<היו"ר משה גפני:>
שגית, תני לי, אין מה לקיים את הדיון הזה, תעשי לי טובה. 

<קריאה:>
הוא לא דורש - - -

<היו"ר משה גפני:>
הוא לא דורש – אז לא דורש. בסדר, אני אדע להבא שזה המצב. 

<מיקי רוזנטל (המחנה הציוני):>
אסי, לא כדאי לך שאני אבדוק את זה. אני אומר לך, אם אני אבקש חוות דעת, אנחנו תוקעים את כל הכסף ואני לא רוצה, וגם אתה לא רוצה.

<היו"ר משה גפני:>
מיקי, הדיבורים האלה לא בסדר. תשמעו לי, אני היושב ראש – באופן זמני, אבל אני היושב ראש. זה לא בסדר כל התהליך הזה, לוקחים כסף כדי לתקן פיסקלית את הנושא של ניצולי שואה – בסדר. מישהו צריך לבוא אלי ולהגיד לי: תשמע, יש רזרבה ויש תקציב התאמות של שלושה מיליארד וחצי שקל, מתוך זה אנחנו לוקחים 300 מיליון שקל בשביל המטרה הזאת. לבוא ולהגיד לי, לבוא ולהגיד לוועדה, הוועדה הזאת שמאשרת לכם תקציב, מאשרת לכם העברות, מאשרת לכם את כל הנושאים. 

<אסי מסינג:>
אולי לא הובנו נכון, אז אני אחזור שוב. 
<היו"ר משה גפני:>
אתם לא הובנתם, לא נכון ולא לא נכון, לא הובנתם בכלל. 

<אסי מסינג:>
אז אני אחזור. חוק יסוד תקציב המדינה לשנים 2017 ו-2018 קובע הוראות מיוחדות והוראת שעה לעניין ביצוע תקציב המדינה לשנים 18-17. בסעיף 3 לחוק הזה קבוע מנגנון ההתכנסות, שכזכור עבר פה דיונים שונים בוועדה. בסעיף 3(ב) כתוב כך: הממשלה לפי הצעת שר האוצר תגיש לכנסת עד יום אחד בנובמבר 2017 דוח לעניין קיום או אי-קיום הפרש הוצאות או הפרש גירעון; ועדת הכספים של הכנסת תקיים דיון בדוח לא יאוחר מהמועד האמור; הוראות לעניין הגשת הדוח ייקבעו בחוק.
<היו"ר משה גפני:>
יפה, מכירים. 

<מיקי רוזנטל (המחנה הציוני):>
אתה רוצה לקרוא גם את סעיף (ג)? אני כבר קראתי אותו. 

<אסי מסינג:>
המשמעות של הסעיף הזה בעקבות אותו דוח שאושר בכנסת והובא לממשלה והובא לכנסת, ש-300 מיליון שקל - - -

<היו"ר משה גפני:>
איפה זה נקבע?

<אסי מסינג:>
באותו דוח. 

<היו"ר משה גפני:>
איפה הוא הובא?

<אסי מסינג:>
הוא הובא במועד הזה לכנסת. 

<היו"ר משה גפני:>
למי בכנסת?

<טמיר כהן:>
ליו"ר הכנסת. 

<איליה כץ:>
הוא הוגש על ידי מזכיר הממשלה. 

<היו"ר משה גפני:>
למי?

<איליה כץ:>
הוא הוגש לכנסת ישראל. 

<היו"ר משה גפני:>
למי בכנסת?

<מיקי רוזנטל (המחנה הציוני):>
כתוב בחוק לוועדת הכספים, אתה רואה? ועדת הכספים זה לא הכנסת. ועדת הכספים זה ועדת הכספים. אתם לא יכולים לעשות בדיחה מהחוק. 

<איליה כץ:>
אנחנו יכולים לבדוק עם מזכיר הממשלה. 

<מיקי רוזנטל (המחנה הציוני):>
זה מזכיר לי את השיחות שלנו, גם אז הייתם בטוחים שאתם צודקים, תגידו שטעיתם - - -
<אסי מסינג:>
טעינו במה? 
<מיקי רוזנטל (המחנה הציוני):>
מה זאת אומרת? למה לא הבאתם את זה עד אז? לא הבאתם את זה. 

<היו"ר משה גפני:>
לאן זה הובא? מה זה בכנסת? אין דבר כזה. כתוב בחוק ועדת הכספים, לא הכנסת. 

<אסי מסינג:>
הוא הובא. הממשלה, כשהיא מגישה את הדברים לכנסת, מזכיר הממשלה מתכתב עם מזכירת הכנסת, זו הפרוצדורה, זו הידיעה. 

<היו"ר משה גפני:>
אני מציע שגם את זה תעבירו למזכירת הכנסת. 

<אסי מסינג:>
לא, זו הידיעה. 

<היו"ר משה גפני:>
לא? למה? 

<אסי מסינג:>
כי זה מסלול אחר. 

<מיקי רוזנטל (המחנה הציוני):>
אבל זה לא מה שכתוב בחוק, אתה לא מתבייש?

<אסי מסינג:>
אבל אני עוד לא השלמתי, זאת רק היתה ההתחלה. 
<היו"ר משה גפני:>
לא חשוב, אין צורך. 

<יהודה דורון:>
אנחנו רוצים לדעת ב-2019-2018, מה הוא הסכום שאנחנו נקבל לפי המתווה. 
<שמחה בניטה:>
הבנו שמתוך הסכום ששר האוצר הקצה לנו, שר הרווחה חילק לעוד כמה מגזרים שנמצאים תחת קורת הגג שלו, ואנחנו כמובן אומרים שאנחנו נלחמים בדבר אחד, אנחנו רוצים שהכסף המוגדר הזה יהיה צבוע לנושא של קצבת נכות. 
<יהודה דורון:>
קצבת נכות בלבד. 

<היו"ר משה גפני:>
אני רוצה להגיד את ההחלטה שלי. דיבר אתי שר האוצר כחלון ביום ראשון בישיבה אצל ראש הממשלה. הוא אמר לי שהחוק צריך לעבור, הוא לא דיבר אתי על הפרטים האלה. 

<קארין אלהרר (יש עתיד):>
אתה יודע כמה זמן שומעים את זה?

<היו"ר משה גפני:>
אני מספר את הסיפור, במיוחד כשיש פה נציגות של הנכים. הוא אמר: אני מביא את החוק, הוא באמת נסחב יותר מדי זמן. הוא אמר לי ביום ראשון בצהרים: אתה יכול להגיד את זה בוועדה ביום שני, והדיון הזה של החוק, אם הוא אכן עובר במליאה היום, הוא הולך לדיון בוועדת העבודה, הרווחה והבריאות, ושם יהיה הדיון האמיתי על מה שצבוע בכסף הזה ומה שלא צבוע. זאת לא ועדת הכספים שדנה בעניין הזה, ושם יהיה הדיון, בגלל שאני שומע גם על שינויים לטובה שהוא רוצה לעשות. בסדר, אז זה יהיה שם. 

<אילן גילאון (מרצ):>
מי רוצה לעשות דברים טובים?

<היו"ר משה גפני:>
שר האוצר. הוא אמר לי דברים טובים, שהוא רוצה לעשות. 
<אילן גילאון (מרצ):>
אה, ברוך השם...

<היו"ר משה גפני:>
אני חושב שחלק מהדברים אתם גם יודעים. הוא לא אמר לי שהולך להגיע לפה כל הסיפור הזה של התקציב ההתאמות. 

אני רוצה להגיד לגבי תקציב ההתאמות, נכון שלא למדתי ליבה. אני לא מקבל את כל הדברים שאמרתם פה. זאת פשוט פגיעה באינטליגנציה, הייתם צריכים להביא את תקציב ההתאמות בזמן, לפחות מתי שזה היה אצלכם מוכן. 

<אסי מסינג:>
אני לא השלמתי. 

<היו"ר משה גפני:>
"העברנו לכנסת"...

<אסי מסינג:>
אבל מה שהעברנו לכנסת זה לא תקציב ההתאמות – זה הדוח. 
<היו"ר משה גפני:>
העברתם לכנסת את הדוח. 

<קריאה:>
לא, זה דיון אחר, זה משהו אחר, זה לא קשור לתקציב הנכים, זה קשור למקורות התקציביים. 
<שגית אפיק:>
אבל הוא הביא להפחתה של 300 מיליון מתקציב ההתאמות, זה מה שאתה מסביר לנו? אז זה קשור לתקציב ההתאמות. 

<מיקי רוזנטל (המחנה הציוני):>
נו, וזה לא היה צריך להגיע לוועדת הכספים? אסי, תגיד: טעיתי – זה בסדר, כולנו טועים, אבל להגן על משהו כזה?
<היו"ר משה גפני:>
למה הדיבורים האלה? למה זה? זה פשוט לא לעניין. 

<אסי מסינג:>
אבל זה עבר, ממש לא - - -

<מיקי רוזנטל (המחנה הציוני):>
אני לא מבין אתכם, אתם ממשיכים להגן על דבר שהוא לא נכון. 

<היו"ר משה גפני:>
אתה טועה ומטעה, מכיוון שאם יורד מהשלושה מיליארד שקל וחצי 300 מיליון שקל, הוועדה כאן צריכה לדעת את זה, אתם צריכים לדווח לה על זה. לתת את זה לירדנה מלר, מזכירת הכנסת – זאת בושה, זאת בושה. מישהו עושה דבר כזה? ירדנה יודעת מה זה הדוח? מאיפה היא יודעת? מאיפה היא יודעת למי להעביר את זה בכנסת? אנחנו לא בקשר?
<אסי מסינג:>
תיכף נמצא את המכתב. 

<היו"ר משה גפני:>
אני לא צריך את המכתב. אני רוצה לקיים דיון על תקציב ההתאמות ביום שני. נקיים דיון נורמלי, מסודר, עם כל מה שאתם אומרים עכשיו, הכול בסדר, ומכיוון שנאמר לי שהממשלה רוצה להביא את החוק על הנכים כדי שהוא יעבור לוועדת העבודה, הרווחה והבריאות היום, ביקשתי מחברי הוועדה שנתכנס באופן בהול, מכיוון שאנחנו לא מקיימים כך ישיבות. נטען – אני לא יודע למה, אבל אנחנו חיים היום בעולם שאי אפשר לדעת בדיוק מי אומר מה – שבלי שאנחנו נאשר את המקור, כשבמקרה הזה המקור הוא תקציב ההתאמות, הם לא יכולים להביא את זה לקריאה ראשונה, ומכיוון שלא יכולים להביא את זה לקריאה ראשונה, ייצא שכאילו ועדת הכספים מעכבת. 

<קארין אלהרר (יש עתיד):>
אבל זה נכון משפטית?

<היו"ר משה גפני:>
אני לא יודע, מה זה משנה בכלל? הרי לא היא קובעת בזה, בגלל שהיא יועצת משפטית של הכנסת, היא לא יועצת משפטית של הממשלה. אני יודע מה היועצים המשפטיים של הממשלה? אם יכולים להעביר את תקציב התאמות למזכירת הכנסת, אז אני לא יודע בכלל מה זה הייעוץ המשפטי של הממשלה. 
אני מבקש לקיים את הדיון ביום שני, ואני מבקש לאשר עכשיו רק את תקציב הנכים, כדי שהכול יוכל להתקדם – מי בעד האישור?

<מיקי לוי (יש עתיד):>
רגע אדוני, יש כאן ניצולי שואה. 

<היו"ר משה גפני:>
אני לא נוגע בשום דבר, ביום שני. מי נגד? מי נמנע?

הצבעה

בעד – רוב
נגד – אין
נמנעים – אין

ההצעה נתקבלה.
<היו"ר משה גפני:>
ניתן אישור לתקציב הנכים, אפשר להעלות את זה למליאת הכנסת, ואז זה יבוא לוועדת העבודה, הרווחה והבריאות. תודה רבה, הישיבה נעולה. 

<הישיבה ננעלה בשעה 14:16.>

